Diari Oficial de la Generalitat Valenciana


Sumari del DOGV 7906, del 28-10-2016 (2016/8518)

RESOLUCIÓ de 26 d'octubre de 2016, del conseller d'Educació, Investigació, Cultura i Esport, sobre delegació de competències en determinats òrgans.
---------------------------------------------------------------------------------------------------------------------------------------------------

### Dades del document

Número de DOGV
:   7906

Data del DOGV
:   28-10-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/8518


Data del document
:   26-10-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Investigació, Cultura i Esport

RESOLUCIÓ de 26 d'octubre de 2016, del conseller d'Educació, Investigació, Cultura i Esport, sobre delegació de competències en determinats òrgans. [2016/8518]  
Mitjançant el Decret 73/2016, de 10 de juny, del Consell, es va modificar el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, i s'estableix una nova estructura orgànica i competencial d'aquesta conselleria.  
A fi d'aconseguir la màxima agilitat i eficàcia en la gestió dels assumptes la competència dels quals té assignada aquesta conselleria és convenient l'aprovació d'una nova resolució de delegació de competències.  
Per això, i de conformitat amb el que estableixen els articles 9 i 10 de la Llei 40/2015, d'1 d'octubre, de Règim Jurídic del Sector Públic, i fent ús de les facultats que em confereix l'article 63 de la Llei 5/1983, de 30 de desembre, del Consell, resolc:  
  
Primer  
Es deleguen en les persones titulars de les secretaries autonòmiques i de la Sotssecretaria, dins del seu àmbit funcional, les competències relatives a:  
1. La resolució dels recursos de reposició que es pogueren interposar en relació amb els expedients relatius a la gestió de subvencions dels programes pressupostaris adscrits al seu àmbit competencial.  
  
2. Les resolucions de concessió de subvencions de forma directa, que corresponguen al seu àmbit competencial, a què es refereixen els articles 22.2 i 28 de la Llei 38/2003, de 17 de novembre, General de Subvencions, i l'article 168 de la Llei 1/2015, de 6 de febrer, de la Generalitat, del Sector Públic Instrumental i de Subvencions.  
  
Segon  
Es deleguen en la persona titular de la Secretaria Autonòmica d'Educació i Investigació les competències relatives a:  
1. La resolució de modificació de l'autorització o nova autorització de centres docents privats no universitaris i dels centres docents públics no universitaris de titularitat diferent de la Generalitat, en les circumstàncies enumerades en l'article 13.1 i 13.2 i en la disposició final primera del Reial Decret 332/1992, de 3 d'abril, pel qual es regulen les autoritzacions dels centres docents privats no universitaris, per a impartir ensenyaments de règim general.  
2. La resolució d'implantació i/o supressió d'ensenyaments en centres educatius públics no universitaris.  
3. La resolució per la qual s'assigna o modifica la denominació específica dels centres educatius públics no universitaris.  
4. La resolució d'inici de les activitats i/o funcionament dels centres educatius públics de secundària.  
  
Tercer  
Es delega en la persona titular de la Sotssecretaria per a:  
1. L'autorització de les modificacions pressupostàries que siguen competència de la Conselleria d'Educació, Investigació, Cultura i Esport, segons el que estableix la Llei 1/2015, de 6 de febrer, de la Generalitat, del Sector Públic Instrumental i de Subvencions, i les lleis anuals de pressupostos corresponents, incloses les que afecten les entitats del sector públic instrumental adscrites o que depenguen funcionalment de la conselleria.  
2. Els actes de retenció de crèdit, autorització de la despesa, disposició del crèdit, reconeixement de l'obligació i proposta de pagament, dins dels límits legals i pressupostaris de tots els capítols pressupostaris, sense perjuí d??aquells que estiguen delegats o desconcentrats en altres òrgans.  
3. L'autorització dels actes i les propostes de documents comptables derivats de l'execució del pressupost d'ingressos, tant els de caràcter pressupostari com extrapressupostari, així com els corresponents a pagaments extrapressupostaris, sense perjuí d??aquells que estiguen delegats o desconcentrats en altres òrgans.  
4. La facultat de proposta i elevació dels expedients de modificació de crèdits a l'òrgan competent per a la seua aprovació, quan les normes pressupostàries així ho requerisquen.  
5. Les facultats quant a resolucions, actes i documents comptables en matèria de reconeixement i liquidació d'interessos de demora.  
  
6. L'atorgament de l'autorització per a iniciar accions processals en nom de la Generalitat i que corresponguen a l'àmbit competencial de la conselleria.  
7. La competència per a imposar als funcionaris docents les sancions dels apartats c) i d) de l'article 144 de la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
  
8. La proposta d'adscripció provisional a llocs de treball la forma de provisió dels quals siga la de lliure designació.  
9. La resolució dels procediments administratius de responsabilitat patrimonial que corresponguen a l'àmbit competencial d'aquesta conselleria, així com la resolució dels recursos potestatius de reposició que s'interposen contra els actes administratius dictats en l'exercici de les facultats delegades.  
10. Els actes resolutoris corresponents a l'autorització de l'ús privatiu de béns immobles de domini públic afectes a la Conselleria.  
  
11. Els actes que resolguen el procediment d'acceptació de la posada a disposició de béns immobles i drets sobre aquests destinats a la construcció de centres d'Educació Infantil i Primària, sense perjuí de les competències de la conselleria competent en matèria de patrimoni.  
  
12. Dins del seu àmbit competencial formular al·legacions als requeriments previs a la via contenciosa administrativa contra altres administracions públiques, així com la mateixa interposició d'aqueix requeriment contra els esmentats ens perquè deroguen una disposició, anul·len o revoquen un acte, facen cessar o modifiquen una actuació material, o inicien l'activitat a què estan obligats segons atribució legal.  
  
13. Proposar a la conselleria competent en matèria de patrimoni la reversió, desafectació i/o desadscripció de béns immobles, així com la proposta de resolució, extinció i/o denúncia dels drets; respecte a qualsevol classe de béns afectes a un servei o ús públic, servei educatiu, cultural i/o esportiu adscrits a aquesta conselleria.  
14. La tramitació de quants actes i resolucions administratives, econòmiques i financeres es deriven de l'execució del Pla especial de suport a la inversió productiva en municipis.  
  
Quart  
1. Es deleguen en les persones titulars de les direccions generals dins del seu àmbit competencial, els actes i documents de retenció de crèdit, autorització de despesa, disposició de crèdit, reconeixement d'obligacions i proposta de pagament, dins dels límits legals i reglamentaris, referits a la gestió de les transferències corrents i de capital, inclosos els relatius als pagaments extrapressupostaris que es deriven de la tramitació de les transferències esmentades.  
2. Així mateix, es deleguen en els directors generals dins del seu àmbit competencial els actes i els documents necessaris per a la tramitació i el pagament de costes judicials.  
  
Cinqué  
Es delega en la persona titular de la direcció general amb competències en matèria de personal docent el nomenament, en comissió de serveis i adscripció provisional, del personal docent per a ocupar un lloc de treball per a la realització de funcions específiques d'assessorament i coordinació i assessorament tecnicodocent en l'àmbit d'aquesta conselleria.  
  
Sisé  
Delegar en la persona titular de la direcció general amb competències en matèria de formació professional la firma dels convenis de col·laboració amb empreses, als quals es refereix l'article 9 del Decret 74/2013, de 14 de juny, del Consell, pel qual es regula la Formació Professional dual del sistema educatiu a la Comunitat Valenciana.  
  
Seté  
1. Es delega en les persones titulars de les direccions territorials d'Educació, Investigació, Cultura i Esport, dins dels límits legals, pressupostaris i del respectiu àmbit territorial, la tramitació de les despeses del capítol I dels pressupostos d'aquesta conselleria, corresponents al personal docent, així com la retenció de crèdit, autorització de la despesa, disposició del crèdit, el reconeixement de l'obligació, la proposta de pagament i les propostes comptables corresponents.  
  
2. Així mateix, se'ls delega la competència per a la modificació del domicili dels centres docents públics, de titularitat de la Generalitat Valenciana, quan es tracte de centres que imparteixen ensenyaments d'Educació Infantil, Educació Primària, Formació de Persones Adultes, Educació Secundària Obligatòria, Batxillerat, Formació Professional, Idiomes, Artístics i Esportius. Tot això sense perjuí de les competències assignades a la sotssecretaria en matèria de gestió patrimonial i la necessària comunicació al Registre de Centres Docents per a la seua efectiva inscripció complementària, d'acord amb el que estableix el Decret 115/1990, de 9 de juliol, del Consell de la Generalitat Valenciana, pel qual es crea el Registre de Centres Docents.  
  
Huité  
Es delega en la persona titular de la Subdirecció General de Personal Docent la competència per a resoldre les declaracions de compatibilitat respecte del personal docent que presta serveis en centres docents públics no universitaris dependents de la Conselleria.  
  
Nové  
Es delega en la secretaria dels centres educatius públics de titularitat de la Generalitat autoritzats per a impartir Educació Secundària i Formació Professional, l'expedició del certificat acreditatiu d'haver superat el nivell bàsic d'idiomes de règim especial, conforme a l'article 8.2 de l'Ordre 20/2011, de 24 d'octubre, de la Conselleria d'Educació, Cultura i Esport, per la qual es regulen les proves homologades per a l'obtenció del Certificat de Nivell Bàsic de les llengües Alemanya, Francesa, Anglesa i Italiana, cursades per l'alumnat d'Educació Secundària i de Formació Professional de la Comunitat Valenciana.  
  
  
Deu  
Respecte de les facultats en matèria de contractació i de gestió economicopressupostària en aquesta matèria:  
1. Es delega en la persona titular de la secretaria autonòmica amb competències en matèria d'educació per a:  
a) L'exercici de les facultats ordinàries de contractació administrativa, dins dels límits legals i pressupostaris, així com els actes de retenció de crèdit, l'autorització de la despesa, la disposició del crèdit, el reconeixement de l'obligació i la proposta de pagament, relatius a la contractació d'obres d'infraestructures educatives, així com de tots els expedients de contractació necessaris o associats a l'execució de les obres esmentades.  
b) La resolució dels recursos de reposició en matèria de contractació administrativa que es pogueren interposar en relació amb els expedients de contractació d'obres d'infraestructures educatives i els associats a l'execució de les obres esmentades.  
2 Es delega en la persona titular de la Sotssecretaria:  
a) L'exercici de les facultats ordinàries en matèria de contractació administrativa, dins dels límits legals i pressupostaris, així com els actes de retenció de crèdit, autorització de la despesa, disposició del crèdit, reconeixement de l'obligació i proposta de pagament, de tots els capítols pressupostaris, sense perjuí de les facultats que en aquesta resolució, o en altres disposicions vigents, estiguen delegades o desconcentrades en altres òrgans de la conselleria, i en tot cas, les facultats ordinàries en matèria de contractació centralitzada.  
b) La resolució dels recursos de reposició en matèria de contractació administrativa, tot això sense perjuí del que disposa el resolc onze 1.b).  
  
c) Les facultats en matèria de contractació de dret privat, així com els actes de retenció de crèdit, l'autorització de la despesa, la disposició del crèdit, el reconeixement de l'obligació i la proposta de pagament relatius a aquesta contractació.  
3. Es deleguen en les persones titulars de les secretaries autonòmiques, la sotssecretaria i les direccions generals, dins del seu respectiu àmbit funcional, l'exercici de les facultats en matèria de contractació administrativa, així com la retenció de crèdit, l'autorització de la despesa, la disposició del crèdit, el reconeixement de l'obligació, la proposta de pagament i la firma de quants documents comptables siguen necessaris, dels contractes menors que corresponguen a crèdits consignats en el capítol II dels pressupostos d'aquesta conselleria.  
4. Es delega en la persona titular de la Direcció General de Cultura, dins del seu àmbit competencial, l'exercici de les facultats en matèria de contractació administrativa, així com la retenció de crèdit, l'autorització de la despesa, la disposició del crèdit, el reconeixement de l'obligació i la proposta de pagament dels contractes que corresponguen a crèdits consignats en el capítol II dels seus programes pressupostaris.  
5. Es delega en les persones titulars de les direccions generals dins del seu àmbit competencial l'execució, inclosos el reconeixement de l'obligació i la proposta de pagament, relatius als contractes majors del capítol II adjudicats, corresponents als seus programes pressupostaris, inclosos tots els documents comptables associats, sense perjuí d'aquells que en altres disposicions vigents estiguen delegats o desconcentrats en altres òrgans.  
6. La delegació efectuada en els apartats anteriors del present resolc inclou la tramitació dels pagaments extrapressupostaris que pogueren derivar-se de l'exercici de les facultats delegades.  
7. Es delega en les persones titulars de les direccions territorials d'Educació, Cultura i Esport, en el seu respectiu àmbit territorial i dins dels límits legals i pressupostaris:  
a) L'exercici de les facultats en matèria de contractació administrativa, quan el pressupost no excedisca l'import que estiga establit com a límit màxim dels pagaments per caixa fixa ni, en el cas que aquest fóra major, el fixat per als contractes menors, sempre que la despesa corresponga a crèdits consignats en el capítol II dels pressupostos d'aquesta conselleria i prèvia assignació del crèdit a la respectiva direcció territorial per l'òrgan competent, així com la retenció de crèdit, l'autorització de la despesa, la disposició del crèdit i la proposta de pagament.  
  
b) L'exercici de les facultats en matèria de contractació, en relació amb l'adjudicació del servei de bar cafeteria, amb servei de restaurant o sense, servei de fotocopiadores, menjador escolar i tots aquells que siguen necessaris per a un funcionament correcte dels distints centres o dependències pertanyents a aquesta conselleria.  
  
Onze  
Respecte del sistema de bestretes de caixa fixa:  
1. Es delega en la persona titular de la Sotssecretaria la competència per a la retenció dels crèdits de les caixes pagadores.  
2. Es delega l'exercici de la competència per a l'aprovació i l'execució de les despeses, inclòs el pagament, en els titulars dels òrgans superiors i directius, així com en les persones titulars de les direccions territorials corresponents, llevat que afecte bestretes de caixa fixa relatives al programa 421.20, Administració de Personal i Relacions Sindicals, que es delega en la persona titular de la Subdirecció General de Personal Docent.  
3. Quant a la realització dels documents comptables necessaris per a la imputació pressupostària dels pagaments correspon a:  
a) Les secretaries autonòmiques, la Sotssecretaria i les direccions generals, la firma de quants documents comptables siguen necessaris per a la imputació pressupostària dels pagaments realitzats a través del sistema de bestretes de caixa fixa en el seu respectiu àmbit funcional.  
b) Les direccions territorials, la firma de quants documents comptables siguen necessaris per a la imputació pressupostària dels pagaments realitzats a través del sistema de bestretes de caixa fixa per part de les habilitacions de pagaments adscrites a les direccions territorials.  
c) La Subdirecció General de Personal Docent, la firma de quants documents comptables siguen necessaris per a la imputació pressupostària dels pagaments realitzats a través del sistema de bestretes de caixa fixa per part de les habilitacions de pagaments adscrites a l'esmentada subdirecció general.  
Dotze  
1. En cas d'absència, vacant o malaltia de les persones titulars dels òrgans superiors o directius de la Conselleria, les competències delegades seran exercides d'acord amb el que preveu el Reglament orgànic i funcional de la Conselleria d'Educació, Investigació, Cultura i Esport.  
  
2. En cas d'absència, vacant o malaltia del director o directora territorial, les competències delegades seran exercides pel secretari o per la secretària territorial.  
  
Tretze  
1. La present delegació de competències podrà ser revocada en qualsevol moment per l'òrgan delegatori, conforme a l'article 63.5 de la Llei 5/1983, de 30 de desembre, de la Generalitat, del Consell.  
2. La delegació de competències que s'efectua a través de la present resolució s'entén sense perjuí que en qualsevol moment el titular de la Conselleria d'Educació, Investigació, Cultura i Esport puga avocar el coneixement i la resolució de quants assumptes crega oportuns, en els termes i amb els requisits que estableix l'article 10 de la Llei 40/2015, d'1 d'octubre, de Règim Jurídic del Sector Públic.  
  
  
Catorze  
Sempre que es faça ús d'aquesta delegació de competències, s'haurà de fer constar expressament en la resolució o l'acte que s'adopte, i es consideraran dictats per l'òrgan delegatori, sense que càpia la delegació de competències delegades.  
  
Quinze  
Les propostes de contractació i dels actes de contingut econòmic que es deleguen podran ser formulades pels caps de les unitats administratives gestores dels expedients respectius.  
  
Setze  
Queden sense efecte la Resolució de 26 de març de 2013 (DOCV 6993, 28.03.2013), de la consellera d'Educació, Cultura i Esport, sobre delegació de competències en determinats òrgans de la Conselleria d'Educació, Formació i Ocupació, la Resolució d'1 de març de 2016, del conseller d'Educació, Investigació, Cultura i Esport, per la qual es delega la competència per al nomenament en comissió de serveis i adscripció provisional del personal docent en llocs d'assessorament i coordinació i assessorament tecnicodocent, així com totes les altres disposicions del mateix rang o inferior que s'oposen al que estableix la present resolució.  
  
Dèsset  
La present resolució de delegació de competències produirà efectes a partir de l'endemà de la publicació en el Diari Oficial de la Generalitat Valenciana.  
  
Contra el present acte, que esgota la via administrativa, les persones interessades podran interposar recurs contenciós administratiu, en el termini de dos mesos, a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament, recurs de reposició davant d'aquest mateix òrgan, en el termini d'un mes, computat en els termes ja referits, de conformitat amb el que disposen els articles 123 i 124 de la Llei 39/2015, d'1 d'octubre, del Procediment Administratiu Comú de les Administracions Públiques, sense perjuí que les persones interessades puguen interposar qualsevol altre que estimen procedent.  
  
  
València, 26 d'octubre de 2016.- El conseller d'Educació, Investigació, Cultura i Esport: Vicent Marzà Ibáñez.